ครม.ดันกม.ภาษีที่ดิน-สิ่งปลูกสร้างเข้า่สภา
ครม.เห็นชอบให้กฤษฎีกาส่งร่าง พ.ร.บ.ภาษีที่ดินและสิ่งปลูกสร้างให้สภาพิจารณาวาระแรก หลังผ่านความเห็นชอบของ คลัง-มท.แล้ว
4 เม.ย. 2554

ครม.เห็นชอบให้กฤษฎีกาส่งร่าง พ.ร.บ.ภาษีที่ดินและสิ่งปลูกสร้างให้สภาพิจารณาวาระแรก หลังผ่านความเห็นชอบของ คลัง-มท.แล้ว
นายกรณ์ จาติกวณิช รมว.คลัง เปิดเผยว่า คณะรัฐมนตรี (ครม.) เห็นชอบให้สำนักงานคณะกรรมการกฤษฎีกา ส่งร่างพ.ร.บ.ภาษีที่ดินและสิ่งปลูกสร้าง ให้เข้าสู้ชั้นพิจารณาของสภาผู้แทนราษฎรในวาระแรกได้ โดยไม่ต้องส่งเรื่องกลับมาที่หน่วยงานที่เกี่ยวข้องอีก เพราะนี้ได้ผ่านความเห็นของฝ่ายบริหารทั้งกระทรวงการคลัง และกระทรวงมหาดไทย (มท.) เรียบร้อยแล้ว
"รัฐบาลได้ให้ความสำคัญที่จะนำร่างพ.ร.บ.ภาษีที่ดินฯ หากพิจารณาไม่ทันในสมัยการประชุมสภา ซึ่งสิ้นสุดในวันที่ 28 เม.ย.นี้ ก็ยืนยันว่าจะผลักดันในฐานะสมาชิกสภาผู้แทนราษฎรต่อไป ไม่ว่าจะเป็นรัฐบาลที่มาจากพรรคการเมืองใดก็ตาม" นายกรณ์ กล่าว
สำหรับการพิจารณากฎหมายของกฤษฎีกา ได้เพิ่มหมวด 10 ในพ.ร.บ.นี้ โดยให้จัดสรรเงินส่วนแบ่งภาษี ไปสนับสนุนการทำงานของกองทุนธนาคารที่ดิน ซึ่งอยู่ระหว่างการร่าง พ.ร.บ.จัดตั้งธนาคารที่ดิน
อย่างไรก็ตาม ในระหว่างที่ยังไม่มีพ.ร.บ.ที่ดินก็สามารถนำเงินส่งเข้ากองทุนได้ โดยเบื้องต้นคลังได้กำหนดอัตราส่วนแบ่งไว้ที่ 2% ของรายได้ภาษีที่ได้รับต่อปี
รมว.คลัง กล่าวว่า ในช่วง 1-2 สัปดาห์นี้ กระทรวงการคลัง จะเร่งเสนอให้ที่ประชุม ครม.พิจารณา พ.ร.บ.ยาสูบ โดยการปรับเพดานและฐานภาษีใหม่ เพื่อให้การจัดเก็บมีความยุติธรรม ร่างพ.ร.บ.การร่วมงานระว่างและเอกชน (พ.ร.บ.ร่วมทุน) เพื่อสนับสนุนให้เอกชนมาร่วมลงทุนกับรัฐมากขึ้น และร่างพ.ร.บ.สำนักงานคณะกรรมการนโยบายรัฐวิสาหกิจ ซึ่งจะเป็นการกำหนดวิธีการกำกับดูแลรัฐวิสาหกิจใหม่ทั้งหมดเพื่อให้การทำงานมีประสิทธิภาพมากขึ้น